Pályázat azt ”ELTE TTK HÖK I. Egyetemi-Főiskolai Horgászverseny és Találkozójának” támogatására

Bevezető

Magyarország az elmúlt 10 évben kiemelkedő eredményeket ért el a versenyhorgászatban, ezt támasztja alá az 5 csapat és 4 egyéni világbajnoki cím, amivel országunk kiemelkedik, az e téren nagy hagyományokkal büszkélkedő nemzetek sorából (Anglia, Olasz o., Francia o. és Belgium). 
A címben említett rendezvény üde színfolt lenne az ELTE sportrendezvényeinek sorában, valamint jó indulás lenne egy „ELTE horgászegyesületnek”, ami talán új értelmet adhatna a Vízitelep létezésének. (Hasonló egyesület már hosszú ideje működik a BME-n is, ugyancsak a Ráckevei Dunán működő teleppel.) A verseny helyszíne egyébként a Víziteleppel szemben lévő - onnan 3-4 percre levő - partszakasz lenne, ami már számos országos bajnokság és évente 8-10 verseny helyszíne.
Mindenféle reklám és hirdetés nélkül már 4 csapat jelezte, hogy érdekelné őket egy ilyen verseny, köztük olyan csapattagokkal, akik komoly eredményekkel büszkélkedhetnek (ifjúsági világbajnok, kétszeres magyar bajnok, női magyar bajnok), és jó esély van rá, hogy az ELTE TTK csapatát a női válogatott egy tagja is erősíti majd.

A verseny maga egy fordulós lesz (a későbbiekben akár több fordulós is lehet). Az értékelés egyéni és csapat (3 fős) kategóriákban történik, az első három helyezettet lesz díjazva

Programterv

2008. szeptember 26., péntek
Találkozó délután-estefelé a Vízitelepen, ismerkedős esttel. A messziről jött résztvevők elhelyezése a helyszínen, ismerősöknél, vagy a lehetőségekhez mérten kollégiumban lenne.

2008. szeptember 27., szombat
06:00 - találkozó és regisztráció a versenypályán
06:30 – a horgászhelyek kisorsolása és elfoglalása
08:00 – a verseny kezdete
13:00 – a verseny vége
14:30 – eredményhirdetés, utána ”ebéd” a Vízitelepen
Ezután a rendezvényt egy bulival zárnánk ugyanitt. A jelentkezések alapján, amennyiben sok vidéki, nem ott alvós résztvevő teszi tiszteletét – a rájuk való tekintettel - a teljes szombati program csúszik 1, esetleg 2 órát.
Amennyiben lenne elégséges számú jelentkező – már erre is volt igény -, akkor a szombati napra egy halászléfőző versenyt is be lehetne iktatni.

2008. szeptember 28. vasárnap délelőtt hazautazás

Amennyiben bármelyik szakterület hajlandóságot mutat rá – gondolok itt az e téren nagy hagyományokkal rendelkező szakterületekre –, a találkozó záró vígasságát összeköthetnénk egy szakterületi bulival, hiszen a Vízitelep megfelelő helyszín lenne egy ilyen párosításra. (Akit érdekel a dolog az kérem mihamarabb jelezze.)
Tervezett kiadások 20 fő versenyző és 30 fő ”egyébbel” számolva

1.	Pályabérlés	90.000 Ft
2.	Pólók	32.400 Ft
3.	Érmek (9 db.)	4.000 Ft
4.	Serlegek (6 db.)	20.000 Ft
5.	Elkerítő szalag (200 m)	4.000 Ft
6.	Egyéb	10.000 Ft
7. 	Zsűri és mérlegelők (2-3fő)	6.000 Ft
8.	Reggeli, frissítő, ebéd	42.500 Ft
 	Összesen:	208.900 Ft
Mivel a rendezvény az egész ELTE-n, más egyetemeken és egyéb helyeken (internet, lsd. lentebb) is hirdetve lesz, azért a részvevők létszámát a lehető legszigorúbban becsültem. A Versenypálya befogadóképessége kb.45 fő, halászléfőző versennyel, az esti bulival a nem versenyző résztvevők száma pedig a tervezett 3-4 szerese is lehet.

A tervezett kiadások 1-6-ig tételeinek fedezésére szeretném kérni a TTK HÖK támogatását, összesen 158,400 Forintot. A fenti kiadások nagyban eltérnek az EHÖK-höz benyújtott pályázattól. Ennek okai a következők: 
	- a pólók darabszámát megfeleztem és gyengébb minőségűvel számoltam (1236  Ft-os helyett, 408 Ft-ossal) 
- a mérlegelés eszközeit kihagytam, bízva abban, hogy a kölcsönkért felszerelés elégséges lesz 
- a vidéki versenyzők elszállásolására szánt 30 ezer forintot elhagytam
- jóval kisebb serlegekkel számoltam, valamint előre láthatólag elmaradnak a különdíjak
	- végül a legutolsó nagyobb tétel amit itt nem láttok, az a mobil mellékhelyiség, más néven TOI-TOI WC
A 6-os számú, Egyéb megnevezésű sor tartalmazza a nélkülözhetetlen, műanyag zsákokat és az egyéb váratlan kiadások költségeit. Természetesen egy jobb árajánlat (pl. olcsóbb pólók és/vagy nyomás, stb.) csökkentené a felhasznált támogatást.

Tervezett bevételek:

A TTK HÖK támogatásán felül csupán a nevezési díjakból várhatók bevételek. 3000 forint/fő nevezési díjjal számolva, 20 fő versenyző esetén ez 60.000 Ft-ot tesz ki. Ez az összeg fedezi a reggeli, a frissítő, az ebéd költségeit és a zsűri tiszteletdíját. Amennyiben nagyobb a nevezési díjakból nagyobb összeg folyna be, azt tárgynyereményekre, vagy vásárlási utalványokra szeretném fordítani (tapasztalatból tudom, hogy ezek hiánya elég lehangoló tud lenni a résztvevők számára). A nevezési díjakat az alapítványhoz tudnák utalni a résztvevők (Hóbor Sándorral már beszéltünk erről), azzal a feltétellel, hogy az átutalt összeget számlával fedezni tudjuk (ezért is okos dolog a díjazás).
A nem versenyző résztvevők 500 forintos, jelképes összeggel járulnának hozzá az étkezésük költségének csökkentéséhez, persze csak abban az esetben, ha ez szükséges.

Támogatók:

Természetesen első az ELTE TTK HÖK, aminek legújabb logója ott viríthatna a pólón. Ha TTK HÖK-ös molinókat is kapna a rendezvény, azokat ki lehetne feszíteni a parton és az eredményhirdetésnél (ami jól mutatna a Nyúzban és az interneten, valamint a médiatámogató oldalán is). Mindezen felül a verseny nevébe is becsempészhetjük a TTK HÖK nevét.

Médiatámogatónak sikerült felkérni a HALDORÁDÓT (http:\\haldorado.hu), ami az ország legnagyobb on-line horgászkereskedése és horgászportálja. A versenykiírást az oldal 60.000 regisztrált tagja (rengeteg fiatal, köztük sok egyetemista és főiskolás) olvassa majd, a verseny külön topicot kap a fórumban, és sikeres szervezés esetén a beszámolót is sok ezren olvashatják majd az oldalon. Kis szerencsével talán némi tárgynyereménnyel is tudnak támogatni minket.

Kálózi Attila – akivel jó pár éve tervezgetjük a versenyt - már le is foglalta a Vízitelepet a rendezvény 3 napjára, amit ezúton is köszönök neki.
Amennyiben a TTK HÖK pozitívan áll a pályázathoz, akkor más részönkormányzatokat is meg fogok keresni, első sorban az IK- és a TÁTK HÖK-öt , hogy a mobil illemhelyek, a mérleg és a hozzá való háló, valamint a nyeremények is biztosítva legyenek.

Kérem a választmányt, támogassa a pályázatot.

Végh Tamás
ELTE TTK HÖK, irodavezető